《决河》
明代·唐之淳

近年黄河决，其半民所居。高者为洲渚，下者为沮洳。

昔逢禾与麻，今见鳖与鱼。园庐尽漂荡，桑枣遗朽株。

尚留水中央，撑拄不可除。参错犬牙峙，累累星斗如。

舟行一有遇，垫没无复馀。我昨经春初，瀰漫若江湖。

及还值冬晏，水缩成丘墟。我舟既已胶，我仆亦已痡。

沥觞祷河伯，利涉期无虞。

作者简介：（1350—1401）明浙江山阴人，名愚士，以字行。唐肃子。建文二年，以方孝孺荐，为翰林侍读，与孝孺俱领修书事。旋卒。有《唐愚士诗》。